32006R1665
L 320/46
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 1665/2006 НА КОМИСИЯТА
от 6 ноември 2006 година
за изменение на Регламент (ЕО) № 2075/2005 относно установяване на специфични правила за официалните проверки за трихинела (Trichinella) в месото
(текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаването на Европейската общност,
като взе предвид Регламент (ЕО) № 854/2004 на Европейския парламент и Съвета от 29 април 2004 г. относно определяне на специфичните правила за организирането на официален контрол върху продуктите от животински произход, предназначени за човешка консумация (1), и по-специално член 16 от него,
като има предвид, че:
(1)
Регламент (ЕО) № 854/2004 определя специфични правила за организирането на официалните проверки на продукти от животински произход, предназначени за консумация от човека, по-специално по отношение на здравната маркировка.
(2)
Регламент (ЕО) № 2075/2005 на Комисията от 5 декември 2005 г. относно установяване на специфичните правила за официалните проверки за трихинела (Trichinella) в месото (2) най-общо не позволява месо от домашни свине да напуска кланиците преди резултатите от изследването за трихинела да бъдат съобщени на официалния ветеринарен лекар. Независимо от това Регламент (ЕО) № 2075/2005 позволява при определени стриктни условия здравната маркировка да бъде нанесена и месото да бъде освободено за транспортиране, преди резултатите да бъдат известни. При такива условия съществено е компетентната институция да потвърди, че постоянно е налице пълна проследяемост на освободеното месо.
(3)
Регламент (ЕО) № 2075/2005 следва съответно да се измени.
(4)
Мерките, предвидени в настоящия регламент, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩИЯ РЕГЛАМЕНТ:
Член 1
Член 4, параграф 3 от Регламент (ЕО) № 2075/2005 се заменя със следното:
„3. Когато в кланицата има процедура, предназначена да осигури нито една част от изследваните трупове да не напуска помещенията, докато не бъде получен отрицателен резултат от изследването за трихинела, и процедурата е формално одобрена от компетентната институция или когато се прилага изключението, предвидено в член 2, параграф 2, буква б), то здравната маркировка, предвидена в член 5, параграф 2 от Регламент (ЕО) № 854/2004, може да бъде нанасяна, преди резултатите от изследването за трихинела да са налични.“
Член 2
Настоящият регламент влиза в сила на седмия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 6 ноември 2006 година.